EFTA-TILSYNSMYNDIGHEDENS BESLUTNING

af 24. februar 2021

om erstatning af bilaget til retningslinjerne for kortfristet eksportkreditforsikring [2021/1238]

EFTA-TILSYNSMYNDIGHEDEN (»Tilsynsmyndigheden«) HAR —

under henvisning til aftalen om Det Europæiske Økonomiske Samarbejdsområde (»EØS-aftalen«), særlig artikel 61-63 og protokol 26,

under henvisning til aftalen mellem EFTA-staterne om oprettelse af en tilsynsmyndighed og en domstol (»tilsyns- og domstolsaftalen«), særlig artikel 24 og artikel 5, stk. 2, litra b), og

ud fra følgende betragtninger:

I henhold til artikel 24 i tilsyns- og domstolsaftalen skal Tilsynsmyndigheden sætte EØS-aftalens bestemmelser om statsstøtte i kraft.

I henhold til artikel 5, stk. 2, litra b), i tilsyns- og domstolsaftalen skal Tilsynsmyndigheden udsende meddelelser eller retningslinjer om spørgsmål, der er omfattet af EØS-aftalen, hvis det udtrykkeligt er hjemlet i denne aftale eller i tilsyns- og domstolsaftalen, eller hvis Tilsynsmyndigheden finder det nødvendigt.

Den 27. januar 2021 vedtog Europa-Kommissionen (»Kommissionen«) en meddelelse om femte ændring af de midlertidige rammebestemmelser for statslige foranstaltninger til støtte for økonomien under det nuværende covid-19-udbrud og ændring af bilaget til meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring (»meddelelsen«) (1).

For at hjælpe EU's økonomi i forbindelse med covid-19-udbruddet har Kommissionen vedtaget midlertidige rammebestemmelser (2), som gør det muligt for medlemsstaterne at yde supplerende støtteforanstaltninger under fuld anvendelse af fleksibiliteten i de nuværende statsstøtteregler. Med hensyn til kortsigtet eksportkreditforsikring blev der med de midlertidige rammebestemmelser indført yderligere fleksibilitet med hensyn til bekræftelse af, at visse risici skal betragtes som midlertidigt ekstraordinære risici på grund af mangel på eksportkreditforsikring, jf. meddelelsens punkt 18, litra d). Denne fleksibilitet kan være utilstrækkelig til hurtigt at sætte ind over for de vanskeligheder, som virksomhederne i øjeblikket oplever og sandsynligvis vil stå over for i den nærmeste fremtid. I stedet er det nødvendigt med en hurtigere reaktion for at afbøde alle de negative konsekvenser i forbindelse med, at de private forsikringsselskaber trækker sig tilbage fra det kortfristede eksportkreditmarked. Under hensyntagen til resultatet af den offentlige høring samt de generelle tegn på de ødelæggende konsekvenser af covid-19 for Unionens økonomi som helhed mener Kommissionen, at der generelt er mangel på tilstrækkelig privat kapacitet til at dække alle økonomisk begrundede risici ved eksport til lande, der i øjeblikket er klassificeret som lande med ordinære risici. På baggrund af de foreliggende oplysninger om den fremtidige udvikling af covid-19-udbruddet er der samtidig en sandsynlighed for, at private forsikringsselskaber igen vil øge deres eksponering med hensyn til kortfristet eksportkreditforsikring inden udløbet af den etårige periode, der er fastsat i meddelelsens punkt 36.

Henset til disse omstændigheder har Kommissionen besluttet, at alle kommercielle og politiske risici i forbindelse med eksport til landene i bilaget til meddelelsen midlertidigt skal betragtes som ekstraordinære indtil den 31. december 2021 i overensstemmelse med den forlængede varighed af de midlertidige rammebestemmelser.

Denne ændring af meddelelsen er også relevant for Det Europæiske Økonomiske Samarbejdsområde.

Der skal i overensstemmelse med målet om ensartethed, som er fastsat i EØS-aftalens artikel 1, sikres en ensartet anvendelse af EØS' statsstøtteregler i hele Det Europæiske Økonomiske Samarbejdsområde.

Tilsynsmyndigheden skal i henhold til punkt II med overskriften »GENERELT« i bilag XV til EØS-aftalen efter høring af Kommissionen vedtage retsakter, der svarer til dem, som Kommissionen vedtager.

efter at have hørt Europa-Kommissionen,

efter at have hørt EFTA-staterne herom —

VEDTAGET DENNE BESLUTNING:

Artikel 1 De proceduremæssige og materielle regler for statsstøtte ændres ved at erstatte bilaget til retningslinjerne for kortfristet eksportkreditforsikring. Det nye bilag får virkning fra den 1. januar 2021 til den 31. december 2021. Det nye bilag er knyttet til denne beslutning og udgør en integrerende del heraf.

Artikel 2 Kun den engelske udgave af denne beslutning er autentisk.

Udfærdiget i Bruxelles, den 24. februar 2021. På EFTA-Tilsynsmyndighedens vegne Bente ANGELL-HANSEN Formand Det ansvarlige medlem af kollegiet Frank J. BÜCHEL Medlem af kollegiet Högni KRISTJÁNSSON Medlem af kollegiet For Carsten ZATSCHLER Medunderskriver som direktør for juridiske og eksekutive anliggender

(1) Meddelelse fra Kommissionen — Femte ændring af de midlertidige rammebestemmelser for statslige foranstaltninger til støtte for økonomien under det nuværende covid-19-udbrud og ændring af bilaget til meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring (EUT C 34 af 1.2.2021, s. 6).

(2) Meddelelse fra Kommissionen — Midlertidige rammebestemmelser for statslige foranstaltninger til støtte for økonomien under det nuværende covid-19-udbrud af 19. marts 2020 (EUT C 91I af 20.3.2020, s. 1).